সুবর্ণভূমি Get Latest Bangla News Online from The newsportal Subornobhumi||স্কুলছাত্রীর আত্মহত্যা, ‘নরপিশাচ বাবাকে’ দুষছে সবাই
আপডেট: 06:43:24 18/02/2018
স্টাফ রিপোর্টার : যশোরে পঞ্চম শ্রেণিপড়ুয়া ১৩ বছরের একটি মেয়ে আত্মহত্যা করেছে। জন্মদাতা তাকে দীর্ঘদিন ধরে ধর্ষণ করতো এবং এই যাতনা সহ্য করতে না পেরে সে আত্মহত্যার পথ বেছে নেয় বলে স্বজন, প্রতিবেশী ও স্থানীয় জনপ্রতিনিধি বলছেন।
কাজলির চাচি বিলকিস বেগম সুবর্ণভূমিকে বলেন, ‘আমরা একই বাড়িতে থাকি। কাজলি খাতুন বকচর সরকারি প্রাথমিক বিদ্যালয়ে পঞ্চম শ্রেণিতে পড়তো। আগে পরে বহুবার শুনেছি, আমার দেবর সায়েম হোসেন তার মেয়েকে দীর্ঘদিন ধরে ধর্ষণ করে আসছে।’
নিহতের বোন সুমাইয়া সুবর্ণভূমিকে বলেন, ‘‘আমরা তিন বোন। কাজলি বড়, আমি মেজো। আমার ছোট বোনের নাম রুকাইয়া। আজ সকালে আমি স্কুলে যাওয়ার সময় কাজলি আমাকে বলে, ‘সুমাইয়া, তুই স্কুলে যাসনে। বাড়িতে কেউ নেই। আব্বা আমার গায়ে হাত দেবেনে। স্কুল ছুটি হলে বাড়িতে এসে দেখি আপু গলায় দড়ি দিয়ে আত্মহত্যা করেছে। আমার আব্বাই কাজলিকে হত্যা করেছে।’’
এই কথা বলার পর কাঁদতে কাঁদতে নিজ জন্মদাতাকে অশ্লীল ভাষায় গালিগালাজ করতে থাকে সুমাইয়া।
যশোর পৌরসভার নয় নম্বর ওয়ার্ডের কাউন্সিলর আজিজুল ইসলাম সুবর্ণভূমিকে বলেন, ‘আমি এলাকার বহু লোকের কাছে শুনেছি, ইজিবাইক চালক সায়েম হোসেন মাদকাসক্ত। সে দীর্ঘদিন ধরে নিজ মেয়েকে ধর্ষণ করে আসছে। এই কারণে স্কুলছাত্রী কাজলি গলায় ফাঁস দিয়ে আত্মহত্যা করেছে বলে খবর শুনে আমি এসেছি।’
প্রতিবেশী মোবারক হোসেন, মহসিন হোসেন ও শহিদুল ইসলাম সুবর্ণভূমিকে জানান, তারা শুনেছেন, সায়েম হোসেন তার স্কুলপড়ুয়া মেয়ে কাজলিকে দীর্ঘদিন ধর্ষণ করে আসছে। কাজলি একবার গর্ভবতীও হয়েছিল। ৪-৫ মাস আগে এই বিষয়ে স্থানীয়ভাবে শালিস-বিচারও হয়েছে।
কাজলি আত্মহত্যা করেছে শুনে তারা ঘটনাস্থলে এসেছেন বলে জানান। ক্ষোভ প্রকাশ করে এইসব লোক অভিযুক্ত সায়েমকে খুঁজে বের করে কঠোর শাস্তি দাবি করেন।
জানতে চাইলে কোতয়ালী থানার সেকেন্ড অফিসার এসআই মানিকচন্দ্র গাইন সুবর্ণভূমিকে বলেন, ‘আমি থানার বাইরে আছি। এরকম ঘটনা আমি শুনিনি। ঘটনাস্থলে পুলিশ পাঠানো হচ্ছে।’
আত্মহত্যাকারী মেয়েটির মা তার স্বামীর বিরুদ্ধে ব্যবস্থা নিতে থানার উদ্দেশে রওনা হয়েছেন বলে স্থানীয়রা জানান।